Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Beļģijā šodien norisinās plaši valsts sektorā strādājošo streiki, kuru dēļ paralizēta sabiedriskā transporta kustība un citi sabiedriskie pakalpojumi. Arodbiedrības protestē pret valsts investīciju samazināšanu un darbavietu likvidēšanu, kā arī pieprasa atcelt pensiju sistēmas reformas. ===============================================
Izdevums "Der Spiegel" ceturtdien publicējis aprakstu un fotogrāfiju ar jahtu, ar kuras palīdzību varētu būt saspridzināti gāzes vadi "Nord Stream" un "Nord Stream 2". Izdevums vēsta, ka tā ir 15 metrīgo jahtu Rīgenes salā noīrējusi nezināmu personu grupa. Iepriekš raidorganizācijas ARD un SWR, kā arī laikraksts "Die Zeit" vēstīja, ka diviem cilvēkiem šajā grupā bijušas Ukrainas pases. Arī "The New York Times" šonedēļ, atsaucoties uz izlūkošanas informāciju, ziņoja, ka "Nord Stream" saspridzināšanu, iespējams, veicis grupējums, kas atbalsta Ukrainu, taču nekas neliecinot, ka grupējums būtu darbojies pēc Ukrainas valdības amatpersonu rīkojuma. Ukrainas valdība ir noliegusi jebkādu saistību ar "Nord Stream" saspridzināšanu.
=============================================
Vakar Krievijas raķešu triecienā tika bojāta pēdējā elektrolīnija, kas piegādāja elektroenerģiju Zaporižjas AES, un stacija darbojas ar dīzeļģeneratoriem. Krievijas karaspēks okupēja šo lielāko Eiropā atomelektrostaciju jau pirms gada, un tā joprojām atrodas Krievijas kontrolē. ANO Starptautiskās atomenerģijas aģentūras ģenerāldirektors Rafaels Grosi brīdinājis, ka elektroenerģijas padeves pārrāvumam Ukrainas Zaporižjas atomelektrostacijai vajadzētu būt vēl vienam atgādinājumam par bīstamo situāciju ap spēkstaciju. Kijiva, pats par sevi saprotams, šajā situācijā vaino Maskavu.
==========================================
Pašvaldību savienība valdes sēdē šodien prezentēja pašvaldību dibināto vispārējās izglītības iestāžu tīkla raksturojumu. Lēmumu par izglītības iestāžu dibināšanu, reorganizāciju vai slēgšanu pieņem pašvaldības kā izglītības iestāžu dibinātājs. Kā norāda LPS, tieši vietvaras vislabāk pārzina situāciju katrā reģionā un katrā skolā, jo tās ir vistuvāk iedzīvotājiem. ===============================================
Daugavpils dome nolēma pilsētas klīnikas ēku Viestura ielā 5 ieguldīt Daugavpils reģionālās slimnīcas pamatkapitālā. Kā atzīmēja uz sēdi uzaicinātais slimnīcas vadītājs Grigorijs Semjonovs, tas nepieciešams, lai stabilizētu esošos finanšu rādītājus, tas ir, palielinātu slimnīcas pamatkapitālu. Otrkārt, nomas telpu statuss apgrūtina Eiropas finansējuma piesaisti. Treškārt, tagad, arī ieguldot ēkā līdzekļus, politiskās varas maiņas gadījumā pilsētā tā netiks kādam citam.” Pēc Semjonova teiktā, pēdējā laikā Daugavpils reģionālās slimnīcas prioritāte ir bijusi onkoloģija, un tagad pienācis laiks attīstīt ambulatoro ārstēšanu. ===============================================
ar grafiķa Vitolda Svirska izstādes atklāšanu Daugavpilī sākas Starptautiskais grafikas simpozijs. Starptautiskais Latgales grafikas simpozijs Daugavpilī tiek organizēts jau vienpadsmito reizi, un šogad tas ilgs no 10. līdz 24. martam. Visā tā pastāvēšanas laikā simpozijs kopumā ir piesaistījis vismaz 100 grafiķus no vairāk nekā 35 valstīm. Daugavpilī dzimušā grafiķa Vitolda Svirska izstādes atklāšana – jau rīt, 11.martā plkst.15:00 Daugavpils Kultūras pils izstāžu zālē. ==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, bet radio Alise Plus studijā bija Juris Saukāns.